‘SA bloei weens misdaad’(Argieffoto: SA Polisie) Suid-Afrika bloei en dit lyk nie of die land se regering of polisiediens die wil óf die vermoë het om dit stop te sit nie. Dít is die reaksie van TLU SA op die jongste kwartaallikse misdaadstatistieke wat Vrydag deur genl. Bheki Cele, minister van polisie, bekend gemaak is. “Dit is skrikwekkend hoe die syfers aanhou styg. Die regering van ŉ land het primêr twee verantwoordelikhede. Eerstens moet hy na die veiligheid van die land se inwoners kyk en tweedens ook die klimaat vir ekonomiese groei met sy beleidsomgewing skep. Dit is duidelik dat die regering faal,” het Bennie van Zyl, TLU SA se hoofbestuurder, gesê. “Ons het nie meer ŉ goed opgeleide en gerespekteerde polisiediens nie. En dit lyk of die regering nie die nood vir een besef nie. Die syfers is skokkend, ontstellend en absoluut onaanvaarbaar.” Henry Geldenhuys, president van TLU SA, het gesê dit is tyd dat polisielede ook begin verantwoordelikheid aanvaar om hul werk deeglik te doen. “Misdaad is buite beheer. Hier is die bewyse. Al hoe meer word dit van die individu verwag om sy eie veiligheid te verseker. En dit is nie die man en vrou op straat se plig nie. Die regering verplaas sy verantwoordelikheid. Nou raak dit buurt- en plaaswagte se plig.” Henk van de Graaf, TLU SA se noordelike streekvoorsitter, het gesê dit word daagliks net duideliker dat grootskaalse veranderinge nodig is om ŉ oplossing vir die land se misdaadprobleem te vind. “Die werklikheid is dat elke inwoner die gevaar loop om deel van die misdaadstatistieke te word. Ons land bloei en die regering kyk toe.” Die amptelike moordsyfer het met 22% gestyg nadat 6 083 mense tussen Januarie en Maart vermoor is. Dít kom neer op meer as 67 moorde per dag. Altesame 12 mense is tydens die eerste drie maande van vanjaar op ŉ plaas in Suid-Afrika vermoor. Dit is dubbel soveel plaasmoorde vergeleke met die ooreenstemmende tydperk in 2020.